2013માં ‘FTII’માં ‘ફિલ્મ અપ્રિશિયેશન કોર્સ’ કરવા ગયો ત્યારે ત્યાં ‘NFAI’માં કમલ કે. એમ. નામના ડિરેક્ટર પોતાની ફિલ્મ ‘I.D.’ બતાવવા આવેલા. સાથે ફિલ્મની અભિનેત્રી ગીતાંજલિ થાપા પણ હાજર હતી. ફિલ્મમાં એવી સ્ટોરી હતી કે મુંબઈમાં નવી નવી શિફ્ટ થયેલી એકલી યુવતીના ફ્લૅટમાં કલરકામ કરનારો એક કારીગર આવે છે અને સ્ટ્રોકને કારણે મૃત્યુ પામે છે. એ કારીગરની કોઈ જ ઓળખ નહીં. દયાથી પ્રેરાઇને યુવતી તે કારીગરના પરિવારને શોધવા આખું મુંબઈ ઊલેચી નાખે છે. ફિલ્મ નો ડાઉટ સરસ હતી, પણ જોઇને મેં ડિરેક્ટરને પહેલો સવાલ એ પૂછ્યો કે આવું તે કંઈ હોતું હશે? એક ઉચ્ચ મધ્યમવર્ગીય યુવતી સામાન્ય કારીગરના પરિવારને શોધવા માટે આટલી હાલાકી ભોગવે તે લોજિકલ નથી. ત્યારે ડિરેક્ટરે અને અમારી એક ક્લાસમેટે મને સમજાવ્યું કે અમુક સંજોગોમાં માણસ કઈ રીતે રિએક્ટ કરશે તે ક્યારેય નક્કી હોતું નથી. ડિટ્ટો આવું જ રિએક્શન વિક્રમાદિત્ય મોટવાણેની રાજકુમાર રાવ સ્ટારર ફિલ્મ ‘ટ્રૅપ્ડ’નું ટ્રેલર રિલીઝ થયું ત્યારે મોટાભાગના લોકોનું હતું. મુંબઈ જેવા ભરચક શહેરમાં કોઈ માણસ એક ફ્લૅટમાં ભૂલથી કેદ થઈ જાય એવું થોડું બને? ઉપરથી ટ્રેલરમાં રાજકુમાર રાવનો મોબાઇલ પણ ચાર્જ થતો બતાવાયો હતો. અને કયો દરવાજો અંદરથી ન ખૂલે? પરંતુ એ તમામ સવાલોના સજ્જડ જવાબ ૧૦૨ મિનિટની આ સર્વાઇવલ ડ્રામા ફિલ્મમાં મળે છે. ઉપરથી I.D. ફિલ્મની ક્યુટ હિરોઇન ગીતાંજલિ થાપા પણ અહીં છે. એક ટ્રેડિશનલ સર્વાઇવલ થ્રિલર-ડ્રામા ફિલ્મ હોવા ઉપરાંત આ ફિલ્મ મેસેજ અને મૅટાફરથી પણ ભરચક છે.